projecte-aina/catalan_government_crawling huggingface dataset:
Sheekr millor start-up dels premis Reimagine Textile
Sheekr és la guanyadora del premi a la millor start-up de la primera edició dels premis Reimagine Textile.
Els Premis van ser lliurats en un acte celebrat a Tecnocampus.
L'app que està dissenyant l'empresa tindrà geoposicionades més de 1.000 botigues a tot l'Estat, amb accés a més de 10.000 productes, que contenen informació com el preu o les fotografies.
Aquesta app estarà disponible aquest estiu per a iOs, i el setembre ho estarà per a Android.
En la categoria de millor idea, el projecte guanyador d'aquesta primera edició dels premis Reimagine Textile va ser per Cocoro, un projecte que impulsa la cooperativa Femmefleur.
Cocoro és una línia de sostenidors de lactància sostenible, amb teixit absorbent i ergonòmic, que evita l'ús de discs absorbents i incorpora tecnologia tèxtil mitjançant la segregació de substàncies microencapsulades per oferir una protecció del pit.
Els guanyadors obtenen, a banda d'un premi econòmic (5000 euros per a la millor start-up, i 3000 euros per a la millor idea), bonificacions a la ubicació a la incubadora Reimagine Textile del TecnoCampus, orientació tecnològica per part d'Eurecat, accés 100% bonificat a un programa de mentors i la quota gratuïta d'un any com a soci d'Asegema.
En l'acte també es van lliurar segons premis i mencions tant per a la categoria de millor idea com a la de start-up.
El Tecnocampus i l'Ajuntament de Mataró, juntament amb el centre tecnològic Eurecat i l'associació Asegema, han convocat aquest any la primera edició dels Premis Reimagine Textile, adreçats a emprenedors i empreses de recent creació amb idees de negoci relacionades amb la tecnologia i la innovació en el tèxtil.
En la iniciativa també hi ha col·laborat la Diputació de Barcelona, ACCIÓ, AEI Tèxtils, Escola de Disseny LCI, Escola universitària Elisava, Moda 22, i Materfad.
"L'esport em va donar la disciplina i la força de voluntat per lluitar pel que un vol"
Maria Fontanella és la jove dissenyadora darrera de la firma Mietis, premiada el Premi Nacional al Disseny Emergent 080 by Desigual.
Nascuda al 1992 a Igualada, el tennis i la competició van tenir un paper rellevant en la seva adolescència, aportant-li valors com la constància, disciplina i esforç.
El 2010 va marxar a Milà a estudiar a Fashion Design a l'Instituto Marangoni.
Posteriorment, patronatge i confecció a l'Instituto Secoli, on es va graduar amb honors.
La tradició adobera familiar la va impulsar a tornar a Igualada per obrir el seu atelier, on la pell de qualitat és la seva base, que reinterpreta en clau moderna.
- Debutes a la passarel·la i guanyes el Premi al Talent Emergent.
Què suposa el premi per a la teva carrera?
La 080 ha estat el nostre tret de sortida.
Fins ara, tot havia estat de portes endins i en petit comitè.
Portem mesos treballant dur i tenir aquest primer reconeixement és molt motivador i gratificant.
Estic molt agraïda per rebre aquest suport, ens dóna molta força per seguir endavant.
- Pertanys a una família de blanquers d'Igualada, com va sorgir el teu interès per la moda?
Sembla típic però des de sempre he tingut passió per la moda.
De petita jugava a tennis i entrenava a nivell professional, però el meu avi sempre deia, "a aquesta nena li agraden massa els vestits"...
L'esport em va donar disciplina i la força de voluntat per lluitar pel que un vol. La passió i creativitat em ve de família, el meu pare és un apassionat i un creatiu de les pells.
Ell crea les pells i jo faig el producte final amb ells (roba i accessoris).
Estem molt units en aquest projecte.
Els meus inicis van ser a l'Istituto Marangoni de Milà.
Vaig col·laborar amb Lorenzo Borghi, un artesà de barrets de Milano amb qui vaig fer uns barrets per la meva col·lecció de final de carrera.
Amb ell vaig emprendre una molt bona relació personal i va ser una de les persones que més em va motivar a aprofitar l'oportunitat de venir d'una família de blanquers i llençar la meva marca especialitzada en pell.
Després de 5 anys vaig tornar a Igualada per obrir el meu petit taller al cor d'una fàbrica de curtits.
- Quines han estat les teves fonts d'inspiració?
Les meves principals fonts d'inspiració ha estat el món del motor i la seva indumentària.
El món més fràgil i somiador dels contes infantils com la ventafocs.
La dona forta dels anys 20 amb els seus vestits plens de serrells i fantasies.
La pell i la manera de treballar-la és també la base d'inspiració de MIETIS.
La marca està especialitzada en pell.
Vull concentrar-me a treballar aquest material per donar-li una imatge nova, fresca i alegre on els colors vius no hi faltin mai.
El premi l'invertiré en crear la pròxima col·lecció.
La consellera d'Empresa i Coneixement, Àngels Chacón, i la pta. de la CCMA, Núria Llorach, en el moment de la signatura
· La consellera d'Empresa i Coneixement, Àngels Chacón, i la vicepresidenta de la CCMA, Núria Llorach, han firmat el conveni de col·laboració en el marc de la passarel·la 080 Barcelona Fashion, que s'ha celebrat al llarg d'aquesta setmana al Recinte Modernista de Sant Pau
La 23a edició del 080 Barcelona Fashion se celebrarà novament al Recinte Modernista de Sant Pau.
La passada edició de juny va comptar amb la participació de prop de 31.000 persones, entre assistents a desfilades i activitats paral·leles, mitjans de comunicació, bloggers, compradors i públic en general, prop d'1% més que l'any passat.
Pel que fa a mitjans de comunicació.
En el vessant comercial, el 080 Barcelona Fashion Showroom ha superat els 300 contactes comercials entre les marques expositores i els compradors que han visitat la fira, un 5% més que la passada edició.
El dissenyador Josep Abril obrirà el cicle de ponències de la tercera edició de Designers Fashion Experiences, que organitza l'agència de comunicació especialitzada en moda i lifestyle PurpleBlue.
Es tracta d'una trobada mensual entre dissenyadors i estudiants de moda que té per objectiu l'intercanvi d'inquietuds al voltant de la professió.
La primera sessió tindrà lloc el proper 19 de setembre.
Les properes trobades comptaran amb la participació de Gori de Palma, Sweet Matitos i Mireia Playà.
El 080 Barcelona Fashion celebrarà la seva 23a edició del 4 al 8 de febrer de 2019 al Recinte Modernista de Sant Pau, que acollirà l'edició d'hivern de la passarel·la catalana, on creadors i marques de moda presentaran les seves noves col•leccions.
El 080 Barcelona Fashion ha tornat a escollir aquest impressionant conjunt arquitectònic, joia del modernisme català, com a escenari de la propera edició
El Museu del Disseny inicia un nou curs d'introducció a la història del vestit que combina la creació contemporània amb la història, a través de 15 sessions s'estudiarà l'evolució de les formes i la manera com aquestes enllacen amb la creació contemporània.
El curs comptarà amb la presència d'especialistes en restauració, documentació i tendències de moda, i amb l'experiència d'un dissenyador contemporani en la creació d'una col·lecció.
A més l'exposició del Museu del Disseny "El cos vestit.
Siluetes i Moda (1550-2015) ofereix l'oportunitat de contemplar alguns d'aquests vestits històrics.
La consellera Chacón durant el seu parlament
La consellera d'Empresa i Coneixement ha inaugurat avui la 22a edició del 080 Barcelona Fashion que se celebrarà fins el proper divendres 29 de juny al Recinte Modernista de Sant Pau.
A l'acte inaugural d'aquesta nova edició del 080 Barcelona Fashion on un total de 28 dissenyadors i marques presentaran les seves col·leccions, també hi ha assistit la secretària general d'Empresa i Coneixement, Marta Felip; la directora general de Comerç, Muntsa Vilalta; el gerent del Consorci de Comerç, Artesania i Moda (CCAM) i director del 080, Miquel Rodríguez, dissenyadors i representants de les empreses patrocinadores.
La nova edició del Barcelona Fashion Summit tindrà lloc el proper 5 de febrer de 2019 al TNC, en el marc del 080 Barcelona Fashion.
La jornada de referència del negoci de la moda, que organitza anualment Modaes.es, duu el títol "Fashion Any 0: Claus per reinventar el negoci de la moda", i comptarà amb un ampli programa de ponències i taules rodones a càrrec dels principals experts d'aquesta indústria.
La passada edició, celebrada el passat mes de gener, va batre rècord de participació amb més de 850 assistents.
El Govern ha acordat donar continuïtat al seu suport al certamen de moda nupcial Valmont Barcelona Bridal Fashion Week (VBBFW).
Amb aquest acord, la Generalitat garanteix la seva participació pel període 2020-2022, en el marc de la col·laboració amb Fira Barcelona per a l'organització del certamen, i reitera la seva aposta per la projecció internacional d'un sector en el qual Catalunya és capdavanter.
L'ajut s'articularà a través del Consorci de Comerç, Artesania i Moda de Catalunya (CCAM). ens adscrit al Departament d'Empresa i Coneixement, que té com a finalitat general la promoció i l'impuls de sector comercial i artesanal, i el suport a la moda catalana.
En concret, el CCAM aportarà 1,83 milions d'euros per a la celebració de les desfilades (Fashion Shows) de les edicions de 2020, 2021 i 2022 de la Valmont Barcelona Bridal Fashion Week.
Valmont Barcelona Bridal Fashion Week —que aglutina la celebració de la prestigiosa passarel·la de moda nupcial i del saló Professional Trade Fair — és un dels certàmens de moda nupcial més importants a nivell internacional.
La VBBFW celebrarà enguany la seva 30a edició del 21 al 26 d'abril al recinte de Montjuic de Fira Barcelona.
En la darrera edició, van participar-hi 35 dissenyadors en un total de 27 desfilades, a les quals van assistir més de 16.000 persones.
En conjunt, Valmont Barcelona Bridal Fashion Week va comptar amb la participació de més de 430 marques i 30.000 m 2 d'ocupació firal.
Les exportacions de moda nupcial consoliden Catalunya com a motor del sector
El sector de la moda nupcial Catalunya va exportar al 2018, 235 milions d'euros, xifra que consolida Catalunya com a "motor exportador" amb prop del 40% de total de les exportacions del conjunt de l'estat.
La moda nupcial catalana és present arreu del món, tot i que el seu principal mercat continua sent eminentment europeu: cinc països de la UE —Itàlia, França, Alemanya, Regne Unit i Portugal— aglutinen el 54,3% de les exportacions de 2018.
Una edició més, 080 Barcelona Fashion i el festival Rec.0 impulsen el concurs 080 Barcelona Fashion / Rec.0, per a dissenyadors i marques emergents.
El 080 Barcelona Fashion de la Generalitat de Catalunya, a través d'aquesta iniciativa, torna a sumar esforços amb el Rec.0, amb la finalitat de donar suport i visibilitat als joves talents del sector de la moda a Catalunya.
El concurs està obert a dissenyadors i marques emergents, de curta trajectòria o que comencen a mostrar el seu talent.
El dissenyador o marca guanyador obtindrà un doble guardó: una pop-up store al Rec.021 d'Igualada (que se celebrarà del 13 al 16 de maig), i un espai de venda a la Pop-up Gallery de l'edició de juny de 2020, del 080 Barcelona Fashion.
Un jurat especialitzat format la periodista de moda del Diari Ara, Thaïs Gutiérrez, pel professor de moda de l'escola BAU, Fran Casado, per la dissenyadora de la marca WHO, Laia Roca, i per un membre de 080 Barcelona Fashion i un de Recstores, escollirà els tres finalistes, d'entre els quals decidirà el guanyador.
Dissenyadors i marques interessades poden consultar les bases i inscriure's des d'avui i fins al 15 d'abril a través de la plataforma creada pel concurs a la web https://www.rec0.com/concurs-rec-0-080-barcelona-fashion-6a-edicio/.
L'entrega del premi serà a finals d'abril a Barcelona, en un acte que comptarà amb la presència del jurat, finalistes i altres representants del sector de la moda.
L'empresa IAIOS va ser la guanyadora de la passada edició del concurs.
En les anteriors edicions els premiats han estat el dissenyador Xavi Grados, la firma Eñaut, 113 Maison i Killing Weekend, que han desfilat posteriorment en la passarel·la del 080 Barcelona Fashion.
Segueix-nos a les xarxes del Departament d'Empresa i Coneixement
A Twitter Empresa i Coneixement:
Dins del programa de subvencions del CCAM reactivar l'activitat econòmica davant l'emergència sanitària de la COVID-19, s'ha obert un programa específic per a la reactivació del sector moda a Catalunya.
L'objectiu és donar suport a la fabricació i comercialització dels productes de moda catalans i augmentar el grau d'internacionalització de les marques.
La línia s'adreça a autònoms i empreses del sector, que acreditin per declaració responsable que han estat obligats a tancar per l'estat d'alarma o que han patit un descens del 70% de la facturació en els mesos de març i abril.
Se subvencionarà qualsevol acció que dugui a terme l'empresa o autònom en el període de recuperació econòmica orientada a incrementar el seu volum de vendes, estimular la demanda, o reactivar la fabricació i oferta de productes de moda.
S'inclouen despeses fixes d'estructura -com lloguers-, compres de producte i matèria primera, i inversions en transformació digital per fomentar la venda on-line i la seva logística, entre d'altres.
La subvenció serà de fins el 100% del cost de les despeses, amb un màxim de 2.500 euros.
La propera edició de 080 Barcelona Fashion se celebrarà del 14 al 17 de setembre i serà en format digital.
Finalment, la 26a edició de la plataforma catalana de moda, que impulsa el Consorci de Comerç, Artesania i Moda (CCAM) del Departament d'Empresa i Coneixement, i que inicialment estava prevista per a finals de juny-principis de juliol, es trasllada al mitjans de setembre.
Així mateix, 080 Barcelona Fashion –que ja en les darreres edicions ha intensificat la seva aposta per la sostenibilitat, les noves tecnologies i els nous formats d'exhibició- ha decidit optar per celebrar la propera edició del certamen únicament en format digital, i així donar resposta a les actuals necessitats del sector derivades de la crisi sanitària i alhora avançar-se als escenaris de futur per a la moda.
Amb aquesta decisió, 080 Barcelona Fashion vol posicionar-se en el nou escenari amb una edició en format digital, com ja han anunciat altres setmanes de la moda a nivell mundial.
Properament s'obrirà la convocatòria amb les condicions i requisits per a la participació de dissenyadors i marques de moda en aquesta propera edició.
Segueix-nos a les xarxes del Departament d'Empresa i Coneixement
A Twitter Empresa i Coneixement:
BSTIM està orientat a ser un aparador per a empreses industrials que fabriquen peces acabades de confecció, gènere de punt i productes de bany amb capacitat per sevir producte acabat i adaptar-se a diferents volums i condicions de fabricació.
Els seus objectius són donar resposta a les necessitats d'aprovisionament en proximitat de peça acabada de punt de marques i distribuïdors del sector de la moda i facilitar l'establiment de relacions comercials entre empreses industrials tèxtils, principalment del punt però també d'altres serveis agregats, i gestors de produccions de productes de moda amb marques i distribuïdors europeus.
Igualada és una ciutat amb llarga tradició tèxtil en la que desenvolupen la seva activitat 145 empreses i 2.500 professionals del sector tèxtil i moda que generen una facturació agregada de 350 milions d'euros.
El clúster Tèxtil i Moda de la ciutat d'Igualada és uns dels principals territoris europeus de fabricació d'articles de gènere de punt exterior (tricotoses rectilínies) a nivell Europeu.
L'espai que acull el saló és L'Escorxador, un conjunt arquitectònic emblemàtic de la ciutat, d'estil modernista.
L'entrada pels visitants és gratuïta, però cal inscripció prèvia mitjançant la qual s'acredita pertànyer al sector.
Més informació al web www.bstim.cat
La dissenyadora Gemma Barbany, guanyadora del Premi, amb les finalistes i el jurat, i la cap d'àrea de Moda del CCAM i project manager del 080, Marta Coca
El firma de jerseis amb fil reciclat IAIOS ha estat el guanyadora de la cinquena edició del concurs Barcelona Fashion / Rec.0, una iniciativa conjunta que impulsen el certamen de moda de la Generalitat de Catalunya i el festival amb l'objectiu de donar suport i visibilitat als joves talents del sector de la moda a Catalunya.
La firma guanyadora ha estat premiada amb la participació en dos esdeveniments clau del sector de la moda a Catalunya; d'una banda, una pop-up Store gratuïta en la propera edició del Rec020, que se celebra del 6 al 9 de novembre a Igualada, i d'una altra, amb un espai de venda a la Pop-up Gallery de la propera edició el 080 Barcelona Fashion, que tindrà lloc del 3 al 6 de febrer al Recinte Modernista de Sant Pau.
El jurat — format per la directora de moda IED Barcelona Julia Weems; la periodista especialitzada en moda de Tendencias.tv, Francesca Tur; el dissenyador de moda Michele Gili; un membre del 080 Barcelona Fashion, i un membre de l'equip de Recstores—, ha valorat l'aposta de Barbany per fomentar models de producció més sostenibles i de proximitat.
Gemma Barbany (Granollers, 1989), és la dissenyadora de la firma guanyadora.
Recuperant la tradició familiar, que es remunta al seu rebesavi, Barbany impulsa aquest projecte creatiu i empresarial que utilitza llanes regenerades –procedents de peces usades i sense tenyir— per a la fabricació de peces de roba seguint criteris ètics, de proximitat i de qualitat.
Així mateix, la jove creadora aposta per la fabricació en tallers locals (la filatura, a Olot, i la confecció, a Igualada), creant dissenys atemporals per poder allargar la vida del jersei.
Com a finalistes, la firma Aura Mulier, ha ocupat el segon lloc, amb una línia de peces per a dones que reivindica una feminitat forta, independent i apassionada des d'una perspectiva fresca i jove.
De la seva banda, la marca de moda íntima i banyadors Serendipity, de la dissenyadora Carlotta Jurado, s'ha endut el tercer premi.
El lliurament del premi va tenir lloc ahir al vespre a Artesania Catalunya (c/.
Banys Nous, 11) i va comptar amb la presència del jurat, finalistes i convidats.
El certamen, que enguany arriba a la seva cinquena edició, es consolida com un esdeveniment cabdal en la promoció dels dissenyadors i marques emergents.
Segueix-nos a les xarxes del Departament d'Empresa i Coneixement
A Twitter Empresa i Coneixement:
El CCAM obre el termini de presentació de sol·licituds per a la participació a la Pop-Up Gallery 080 Barcelona Fashion de la propera edició del certamen que tindrà lloc del 3 al 6 de febrer de 2020.
El termini per presentar les sol·licituds finalitza el 29 de novembre de 2019.
Podeu consultar les bases de participació al següent enllaç.
El Clúster Català de la Moda (Modacc), en col·laboració amb el Consorci de Comerç, Artesania i Moda de Catalunya (CCAM), ha obert la convocatòria per participar a la propera edició del 080 Barcelona Showroom, l'espai comercial del certamen que se celebrarà els dies 3 i 4 de febrer de 2020.
L'objectiu d'aquesta iniciativa és reforçar la dimensió comercial internacional de la passarel·la mitjançant l'atracció de compradors i distribuïdors internacionals.
Pel que fa a la participació de les marques, la propera edició del 080 Barcelona Showroom vol comptar amb la presència de compradors nacionals i internacionals, i també amb empreses multimarca interessats a establir interaccions comercials amb els compradors que visitin el certamen.
El Showroom s'obre a la participació de diferents perfils professionals que variaran en funció de les característiques del mercat, com ara compradors de grans magatzems, cadenes d'establiments, agents comercials o distribuïdors amb potencial d'expansió.
Les marques de moda interessades poden presentar les sol·licituds al següent enllaç, fins el 10 de gener de 2020
El jove dissenyador igualadí Xavi Grados ha estat el guanyador de la tercera edició del concurs Barcelona Fashion / Rec.0, una iniciativa conjunta que impulsen el certamen de moda de la Generalitat de Catalunya i el festival amb l'objectiu de donar suport i visibilitat als joves talents del sector de la moda a Catalunya.
El guanyador ha estat premiat amb una pop-up Store gratuïta en la propera edició del Rec019, que se celebra del 9 al 12 de maig a Igualada, i un espai de venda a la Pop-ups Gallery de la propera edició el 080 Barcelona Fashion, que tindrà lloc del 25 al 28 de juny al Recinte Modernista de Sant Pau.
El jurat —format per la fundadora i directora d'art de Little Creative Factory, Cristina Fernàndez, la periodista especialitzada en moda de Tendencias.Tv, Francesca Tur, un membre del 080 Barcelona Fashion i un membre de Recstores—, ha valorat el treball de Grados com un disseny que pretén fer bandera de la ciutat que l'ha vist créixer, Igualada, amb una col·lecció que treballa el punt i la pell en les seves peces garantint la millor qualitat del mercat en primeres matèries.
Com a resultat, un producte 100% català amb DO igualadí.
Xavi Grados es va graduar al 2014 en disseny de moda a l'Escola Superior de Disseny i Art Llotja de Barcelona i aquell mateix any va ser semifinalista dels premis ModaFAD.
Dos anys més tard, a l'estiu de 2016 va desfilar a la passarel·la del 080 Barcelona Fashion.
Com a finalistes, la firma de calçat ecològic Indianes —dels dissenyadors Diana Feliu i Ivan Rojas— ha ocupat el segon lloc, amb una aposta pel calçat dissenyat amb materials naturals i ecològics i fabricat amb criteris ètics i de sostenibilitat ambiental.
Així mateix, la marca barcelonina Mirall, fundada per un tàndem format per una dissenyadora de moda i un arquitecte, ha ocupat el tercer lloc d'entre els finalistes.
El lliurament del premi va tenir lloc ahir al vespre a l'espai de Barcelona i va comptar amb la presència del jurat, finalistes i convidats.
El certamen, que enguany arriba a la seva quarta edició, es consolida com un esdeveniment cabdal en la promoció dels dissenyadors i marques emergents.